《代书寄上李广州》
唐代·独孤及

皖水望番禺，迢迢青天末。鸿雁飞不到，音尘何由达。

独有舆人歌，隔云声喧聒。皆称府君仁，百越赖全活。

推诚鱼鳖信，持正魑魅怛。疲民保中和，性足无夭阏。

天子咨四岳，伫公济方割。几时复旋归，入践青琐闼。

贱子托明德，缭若松上葛。别离鄙吝生，结念思所豁。

门栏关山阻，岐路天地阔。唯凭万里书，持用慰饥渴。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。